તમારા કામના કે રસના વિષયમાં સતત અપડેટેડ રહેવું હોય તો શું કરો? દેખીતો જવાબ એ હોઈ શકે કે, એ વિશે ઇન્ટરનેટ પર વધુમાં વધુ જાણવાની કોશિશ કરતા રહો. એ તો બરાબર, પરંતુ એમ કરવા માટે તમે શું કરો? તમારો અનુભવ હશે કે ઇન્ટરનેટ પર સંખ્યાબંધ સાઇટ્સ સર્ફ કર્યા પછી અમુક સાઇટ્સ એવી મળે છે જે તમને લાગે કે તેને નિયમિત રીતે ફોલો કરવા જેવી છે, પરંતુ તકલીફ અહીં જ શરૂ થાય છે. જો સતત અપડેટેડ રહેવાની તમારી ધગશ તીવ્ર હશે તો તમારું સર્ફિંગ પણ વધતું જશે અને એ કારણે રોજેરોજ જોવા વાંચવા જેવી સાઇટ્સનું તમારું લિસ્ટ પણ લાંબું થતું જશે. આ તકલીફના ઉપાય તરીકે વારંવાર આરએસએસ ફીડ અને ફીડ રીડર સર્વિસ કે એપ્સની ભલામણ કરવામાં આવે છે. આરએસએસ ફીડની મદદથી તમે જુદી જુદી સાઇટ્સ પર અપલોડ થતું નવું કન્ટેન્ટ ફીડ રીડર તરીકે કામ આપતી વેબસાઇટ્સ કે એપ(જેમ કે ફીડલી)માં જોઈ શકો છો.